《昨夕风月顿清独坐中庭夜分不寐翛然四顾寂无人声如在尘外作诗一首以写一时之适》
宋代·程俱

邻家双井桐，下有羃翠庭。晚来微风过，已复含秋声。

归舍对环堵，筠窗亦泠泠。月轮正行空，洗光自东溟。

常星为失色，肯与纤云并。廓如净琉璃，中有玉鉴明。

太虚本无滓，心目固自清。浩然天壤间，洞视万古情。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。